“บขส.” ประกาศหยุดเดินรถ เส้นทางระยะเกิน 300 กม.ทั่วปท.ไม่มีกำหนด ขานรับขยาย พ.ร.ก.ฉุกเฉิน
"บขส." ประกาศหยุดเดินรถ เส้นทางระยะเกิน 300 กม.ทั่วประเทศ ไม่มีกำหนด ขานรับรัฐบาล ขยาย พ.ร.ก.ฉุกเฉิน ป้องกัน "โควิด-19"
"บขส." ประกาศหยุดเดินรถ เส้นทางระยะเกิน 300 กม.ทั่วประเทศ ไม่มีกำหนด ขานรับรัฐบาล ขยาย พ.ร.ก.ฉุกเฉิน ป้องกัน "โควิด-19"
29 เม.ย. 2563

บริษัท ขนส่ง จำกัด (บขส.) แจ้งว่า ตามที่ คณะรัฐมนตรี (ครม.) เห็นชอบการขยายระยะเวลาการประกาศใช้พระราชกำหนดการบริหารราชการแผ่นดินในสถานการณ์ฉุกเฉิน หรือ พ.ร.ก.ฉุกเฉิน ต่อไปอีก 1 เดือน และยังคง มาตรการเรื่อง ควบคุมการเดินทางเข้าออกราชอาณาจักร ทั้ง ทางบก ทางน้ำ ทางอากาศ
รวมถึงขยายการห้ามอากาศยานบินเข้าสู่ประเทศไทยเป็นการชั่วคราวออกไปอีก 1 เดือน ตั้งแต่วันที่ 1-31 พฤษภาคม 2563 เพื่อลดการนำเชื้อไวรัสโควิด-19 เข้าประเทศ ห้ามประชาชนทั่วราชอาณาจักรออกนอกเคหสถาน หรือเคอร์ฟิว ระหว่างเวลา 22.00 น. ถึงเวลา 04.00 น. และงดหรือชะลอการเดินทางข้ามเขตพื้นที่จังหวัด โดยไม่มีเหตุจำเป็น
บขส. จึงหยุดเดินรถทุกเส้นทางทั่วประเทศ ที่มีระยะทางเกิน 300 กิโลเมตรออกไปจนกว่าจะมีนโยบายเปลี่ยนแปลง ซึ่ง บขส. จะแจ้งให้ทราบอีกครั้ง
ส่วนบริการรับ-ส่ง พัสดุภัณฑ์ของ บขส. เปิดให้บริการทุกวัน ตั้งแต่เวลา 05.00 น. จนถึงเวลา 20.30 น. สอบถามข้อมูลเพิ่มเติมได้ที่ Call Center 1490 เรียก บขส. ตลอด 24 ชั่วโมง หรือติดตามข้อมูลข่าวสารของ บขส. ได้ที่เว็บไซต์ transport.co.th, Facebook Fanpage : บขส. และ [email protected]บขส.
ขณะที่การเดินรถสายสั้นของรถตู้โดยสาร ระยะทางไม่เกิน 300 กิโลเมตร ยังมีรถตู้ให้บริการ ในช่วงเวลา 05.00 – 16.00 น. ณ สถานีเดินรถโดยสารขนาดเล็ก (จตุจักร) ฝั่งตรงข้ามสถานีขนส่งผู้โดยสารกรุงเทพ (จตุจักร) โดยรถตู้โดยสารทุกคันจะใช้มาตรการเว้นระยะห่าง Social Distancing อย่างเข้มงวด ทำให้ความถี่ในการเดินรถลดลง
ดังนั้นหากไม่มีเหตุจำเป็นขอให้ผู้โดยสารงดการเดินทาง และปฏิบัติตามนโยบายของรัฐบาลที่รณรงค์ “อยู่บ้าน หยุดเชื้อ เพื่อชาติ” เพื่อป้องกันการแพร่ระบาดของเชื้อไวรัสโควิด – 19